REPUBLIKA HRVATSKA

ZAGREBAČKA ŽUPANIJA

OPĆINA BISTRA

Općinski načelnik

KLASA: 022-01/25-06/05
URBROJ: 238-2-03-25-01
Poljanica Bistranska, 02.01.2025.g.
Temeljem članka 48. Zakona o lokalnoj i područnoj ( regionalnoj ) samoupravi ( Narodne novine br. 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19 i 144/20 ) i članka 47. Statuta Općine Bistra ( Službeni glasnik Općine Bistra br. 2/21 ) Općinski načelnik donosi
PRAVILNIK

o korištenju sredstava za reprezentaciju
Članak 1.

Ovim se Pravilnikom uređuju uvjeti i način korištenja sredstava za reprezentaciju Općine Bistra ( u daljnjem tekstu: Općina ).
Članak 2.

Pojedini pojmovi u smislu ovog Pravilnika imaju sljedeća značenja:

1. Reprezentacija podrazumijeva pravo na korištenje sredstava za prigodno darivanje i ugošćavanje poslovnih partnera te gostiju Općine, u okviru obavljanja protokolarnih aktivnosti i poslova iz djelokruga rada upravnih tijela Općine;
2. Sredstva za reprezentaciju su sredstva za podmirenje troškova ugostiteljskih usluga ( hrana i piće ), hotelske usluge, nabavku prigodnih poklona i namirnica, te sličnih troškova koji nastaju u svezi s darivanjem i ugošćavanjem poslovnih partnera i gostiju Općine.

Članak 3.
Sredstva za reprezentaciju za podmirenje troškova ugostiteljskih usluga mogu se koristiti za troškove domjenka, poslovnog ručka, večere ili cateringa koji se organiziraju za:
· sudionike sastanka s poslovnim partnerima i gostima Općine koji imaju poseban značaj za poslovanje Općine;

· uzvanike na prigodnom obilježavanju blagdana i državnih praznika, obljetnica, manifestacija i drugih važnih događaja, konferencija, međunarodnih sastanaka, potpisivanja značajnijih ugovora te drugih protokolarnih događanja u organizaciji Općine ili pod pokroviteljstvom Općine.

Članak 4.

Ugostiteljske usluge iz članka 3. ovog Pravilnika mogu biti organizirane kao ugostiteljske usluge koje se pružaju u poslovnim prostorijama Općine i kao ugostiteljske usluge koje se pružaju izvan poslovnih prostorija Općine.
Članak 5.

Sredstva za reprezentaciju u svrhu nabave prigodnih poklona mogu se koristiti za nabavu poklona u povodu obilježavanja blagdana i državnih praznika, obljetnica, manifestacija, međunarodnih sastanaka, svečanih sjednica, primanja te drugih važnih poslovnih događaja u okviru obavljanja protokolarnih aktivnosti Općine.
Članak 6.

Sredstva za reprezentaciju mogu se koristiti za nabavu namirnica koje se pripremaju u čajnoj kuhinji za sastanke s poslovnim partnerima i gostima Općine koji se organiziraju u poslovnim prostorijama Općine.
Članak 7.
Iznos sredstava za reprezentaciju utvrđuje se u Proračunu Općine Bistra, kao rashod reprezentacije na razini razdjela, za svaku proračunsku godinu.

Članak 8.

Općinski načelnik odgovoran je za kontrolu i izvršavanje rashoda za reprezentaciju, u skladu sa osiguranim sredstvima i namjenama.

Članak 9.

Trošenje sredstava za reprezentaciju odobrava Općinski načelnik. 
Članak 10.
Računi za konzumaciju jela i pića, te za druge troškove reprezentacije, koji su plaćeni poslovnom kreditnom karticom, trebaju sadržavati potpis i podatke korisnika poslovne kartice. 
Članak 11.

Troškovi reprezentacije prate se u Odsjeku za financije i računovodstvo.

Članak 12.
Ovaj Pravilnik stupa na snagu danom donošenja, a objavit će se na službenoj internetskoj stranici Općine Bistra.

